Je Willaumes d’Arbois, cheualiers, dit Bruns, fais sauoir à touz ceus qui verront et orront ces lettres que j’ay vendu, otroié, quité et deliuré parmaingnablement, pour moy et pour mes hoirs, à Othenin, fils ça en arrière Jacque, baillif d’Arbois, dit le François, le chasal et la maison qui est assise à Arbois, ou lieu que on dit en Mont Fort, et touche de l’une part au courtil Jaquier dit de Vilera, si dure jucques a la clooson des murs d’Arbois, et de l’autre partie, dès les diz murs jusques enmi les deus fosses par où li aigue soloit courre ça en arriers, pour quatre vins liures de viannois, des quelles je me tiens pour bien paié de luy, et les ay reçeus et eus deu dit Othenin, en bonne monnoie et loialment nombrée. Et pour ce je me sui desuestuz pour moy et pour les miens doudit chasal et de la maison, et en ay enuestu le dit Othenin pour luy et pour ses hoirs et mis en possession, sanz retenir à moy an iceli droit ne fie, ne cens, ne seignourie, ne vsage, ne juridiction, quelconque elle soit, et ay promis et promet, pour moy et pour mes hoirs, par stipulacion sollempnel, par mon serement fait sur l’euuangile et sus l’obligacion de touz mes biens, meubles et non meubles, présens et auenir, où qu’il soient, que je ne venray, ne feray, ne consentiray à venir, en jugement ne dehors, par moy ne par autrui, contre ceste vendue, ains la promet et sui tenuz de garantir au dit Othenin, en touz lieus et contre touz hommes, et à ce obligay principaument et espécialment moy et mes hoirs et mes biens et les biens de mes hoirs, pour le serement et pour l’obligacion dessus ditte de touz mes biens. Et ay renoncié en cest fait, par mon deuant dit serement et sus l’obligacion dessus deuisée, à toute excepcion de barat, de paour, et en fait, de condiction sanz cause ou au moins droitte cause, de chose vendue a menour pris, ou mains de la moitié de son droit pris, et à toute aide de droit, ou de fait, ou de coustume, ou d’usage, que on porroit mettre contre cest fait ou dire contre ceste lettre, espécialment au droit qui dit que générauls renonciacion ne vaut. Ou tesmoing de quoy j’ay proié a religieuses personnes Aubery, abbé de Rosiers, de l’ordre de Cisteaus, et Jehans, prieurs d’Arbois, de l’ordre Saint Benoit, de la dyocèse de Besençon, qu’il mettent lour seaus en ces lettres. Et nos dessus dit, Auberiz, abbés de Rosières et Jehans, prieurs d’Arbois, à la requeste doudit Guillaume le Brun, qui a promis, par son serement fait deuant nous sus l’euuangille, garder et poursuivre la teneur de ces lettres, auons mis noz seaux en ces lettres pendanz. Faittes le lundi après les vuitienes de la Saint Michel, l’an courant par mil cc sexante et treze, ou mois de octobre (Cartulaire du comté de Bourgogne, mss. des XIIIe et XIVe siècles, f° 19. Bibliothèque de la ville de Dijon, n° 790).